དང་པོ་གནས་ཕུན་སུམ་ཚོགས་པ་ནི།མངོན་པ་མཛོད་ལས།གླིང་བཞི་དང་ནི་ཉི་ཟླ་དང་།།རི་རབ་དང་ནི་འདོད་ལྷ་དང་།།ཚངས་པའི་འཇིག་རྟེན་སྟོང་ལ་ནི།།སྟོང་ནི་སྤྱི་ཕུད་ཡིན་པར་འདོད།།དེ་སྟོང་ལ་ནི་སྟོང་གཉིས་པ།།བར་མའི་འཇིག་རྟེན་ཁམས་ཡིན་ནོ།།དེ་སྟོང་ལ་ནི་སྟོང་གསུམ་མོ།།ཞེས་གསུངས་པ་ལྟར།དེ་ཡང་རྒྱལ་བ་རྣམས་ཀྱི་ཐུགས་བསྐྱེད་སྨོན་ལམ་དང་།སེམས་ཅན་སྤྱིའི་ལས་ཀྱིས་བསྐྱེད་པའི་རྟེན་སྣོད་ཀྱི་འཇིག་རྟེན་ནམ་མཁའི་མཐའ་ཀླས་པར་བརྡལ་བ་ལས།སངས་རྒྱས་མའཆོག་གི་སྤྲུལ་པའི་སྐུའི་གདུལ་བྱའི་ཞིང་ཁམས་ལ་གླིང་བཞི།གླིང་ཕྲན་བརྒྱད།རིའི་རྒྱལ་པོ་རི་རབ།འདོད་ལྷ་རིས་དྲུགགཟུགས་ཁམས་གནས་རིས་བཅུ་བདུན།ཉི་ཟླ།ཕྱིའི་ལྕགས་རི་དང་བཅས་པའི་འཇིག་རྟེན་གྱི་ཁམས་བྱེ་བ་ཕྲག་བརྒྱར་གནས་པར་གསུངས་པ་ལས་གླིང་བཞིའི་ནང་ཚན།ཤིང་ཛམྦུ་བྲྀཀྵའི་ལྗོན་པས་མཚན་པའི་ལྷོ་ཕྱོགས་འཛམ་བུ་གླིང་གི་ས་ཡི་ལྟེ་བ།བསྐལ་བཟང་གི་སངས་རྒྱས་སྟོང་མངོན་པར་རྫོགས་པར་སངས་རྒྱས་པའི་གནས་མཆོག་འཕགས་ཡུལ་རྡོ་རྗེ་གདན་གྱི་བྱང་ཕྱོགས།སངས་རྒྱས་དང་བྱང་ཆུབ་སེམས་དཔའ་རྣམས་མ་ངེས་པའི་ཕུང་པོ་ལ་བརྟེན་ནས་བྱང་ཆུབ་ཀྱི་སྤྱོད་པ་སྤྱད་པའི་ཞིང་།ཨོ་རྒྱན་སངས་རྒྱས་གཉིས་པས་ཞབས་ཀྱིས་བཅགས་ཤིང་ཆོས་ནོར་ཟབ་གཏེར་དུ་མ་སྦས་ཏེ་བྱིན་གྱིས་བརླབས་པའི་སྦས་ཡུལ།ཆོས་རྗེ་དཔལ་ལྡན་འབྲུག་པའི་གདུལ་བྱའི་ཞིང་ཁམས།སྤྲུལ་པའི་ཆོས་ཀྱི་རྒྱལ་པོ་དབང་ཕྱུག་རིམ་བྱོན་གྱིས་ལུགས་གཉིས་ཀྱི་ཆབ་སྲིད་སྐྱོང་བའི་རྒྱལ་ཁམས།སྨན་གྱི་ནགས་ཀླུང་རབ་ཏུ་རྒྱས་པའི་གླིང་།ཕྱོགས་བཞི་ནས་ཁ་བཞིས་མཚོན་པའི་ལྗོངས།དཔལ་ལྡན་འབྲུག་པའི་ཆོས་སྲིད་ཀྱི་ལྟེ་བ་ཐིམ་རྫོང་མ་ག་དྷའི་རྒྱལ་སའི་ཆར་ཀུན་གསལ་ཕོ་བྲང་ཞེས་གྲགས་པ་དོན་དང་ལྡན་པ་འདི་ཉིད་སྐབས་འདིའི་གནས་ཕུན་སུམ་ཚོགས་པ་ལགས་སོ།།།།